Oskari Parviainen

**Oskari Parviainen** (s. 7. marraskuuta 2001 Lahti) on suomalainen jääkiekkomaalivahti, joka edustaa Mestis-joukkue Iisalmen Peli-Karhuja.

## Ura
Parviainen on Pelicansin kasvatti. Ensimmäisellä A-juniorikaudellaan 2019–2020 hänet valittiin A-nuorten SM-liigan toiseen tähdistökentälliseen. Parviainen debytoi kauden aikana myös SM-liigassa, jossa hän puki kuuteen otteluun ja sai peliaikaa kahdessa ottelussa. Parviainen teki liigadebyyttinsä 4. tammikuuta 2020 vieraissa JYPiä vastaan, kun Atte Tolvanen joutui sivuun. Hän lähti otteluun kakkosmaalivahtina Riku Heleniukselle, mutta Parviainen vaihdettiin Pelicansin maalinsuulle ajassa 31.53, kun JYP siirtyi ottelussa 3–1-johtoon. Hän torjui noin puolentoista erän aikana 12 kertaa ja päästi yhden maalin. Pelicans hävisi ottelun lopulta lukemin 5–3. Parviainen puki kauden aikana myös Mestis-joukkue Heinolan Peliittojen paidan lainalle kolmeen otteluun, mutta hän ei saanut kuitenkaan peliaikaa.

Parviainen teki huhtikuussa 2020 Pelicansin SM-liigajoukkueen 3+1-vuotisen juniorisopimuksen. Kauden 2020–2021 hän pelasi suurimmaksi osaksi seuran U20-joukkueessa. Parviainen pelasi kauden aikana yhden erän SM-liigassa. Hän pelasi miesten pelejä myös kaksi ottelua lainalla Mestis-joukkue Peliitoissa. Kauden 2021–2022 Parviainen pelasi lähes kokonaan lainalla Peliitoissa, jossa hän pelasi varsinaisen tulokaskautensa aikana 39 runkosarja- ja seitsemän karsintasarjan ottelua. Parviainen puki Pelicansin paidan kauden aikana kuuteen runkosarjaotteluun ja hän sai peliaikaa yhdessä ottelussa 24 minuutin verran.

Kauden 2022–2023 Parviainen aloitti yli-ikäisenä Pelicansin U20-joukkueessa, kunnes lokakuussa 2022 seurasi lainasi hänet 16. joulukuuta asti ulottuvalla sopimuksella Mestis-joukkue KeuPa HT:hen. Parviainen pelasi siellä syyskauden aikana kolme ottelua, kunnes joulukuun lopulla hänen lainasopimustaan jatkettiin toistaiseksi voimassa olevana. Parviainen pelasi KeuPassa kauden aikana 18 runkosarjaottelua. Hän puki kauden aikana Pelicansin paidan 17 SM-liigan runkosarjaotteluun, mutta hän ei kuitenkaan saanut peliaikaa.

Parviainen siirtyi kaudeksi 2023–2024 vuoden mittaisella sopimuksella Mestis-joukkue Kiekko-Espooseen. Tammikuussa 2024 hänen sopimuksensa kuitenkin purettiin yhteisymmärryksessä ja Parviainen siirtyi loppukauden kattavalla sopimuksella Iisalmen Peli-Karhuihin. Hän toimi pääasiassa joukkueen kakkosmaalivahtina Tapparan lainamaalivahti Paavo Kohoselle. Parviainen pelasi suurimman osan IPK:n pudotuspeleistä, kun Kohonen loukkaantui puolivälierävaiheessa. Hän oli itsekin sivussa kaksi välieräottelua, jolloin joukkueen maalilla torjui KalPan U20-joukkueesta lainattu Patrik Kerkola. Kohonen kuitenkin kuntoutui seitsemänteen finaaliotteluun, jossa Parviainen toimi IPK:n kakkosmaalivahtina. Hän voitti kauden päätteeksi Mestiksen mestaruuden. Toukokuussa 2024 Parviainen teki IPK:n kanssa vuoden mittaisen jatkosopimuksen. Hän toimi kaudella 2024–2025 joukkueen selkeänä ykkösmaalivahtina. Parviainen torjui pudotuspeleissä 14 ottelussa kolme nollapeliä. Hän voitti kauden päätteeksi Mestis-hopeaa.

Syyskuussa 2025 Parviainen liittyi toistaiseksi voimassa olevalla sopimuksella IPK:hon, kun Topias Rovio lainattiin Kalevan Pallon SM-liigajoukkueeseen. Hän ei ehtinyt pelata siellä otteluakaan, kun Parviainen siirtyi lokakuussa Tšekin toiseksi korkeimmalle sarjatasolle 1. česká hokejová ligan Piráti Chomutoviin. Hän vietti siellä vain viikon ja hänen torjuntaprosenttinsa kahdessa ottelussa oli vain 83,3% ja päästettyjen maalien keskiarvo 6.49. Seuran urheilujohtaja Martin Pešoutin mukaan Parviainen ei kyennyt kantamaan häneen kohdistuneita sen hetkisiä paineita ja hänen sopimuksensa purettiin. Helmikuussa 2026 Parviainen palasi loppukauden 2025–2026 kattavalla sopimuksella IPK:hon. Seuran kehityspäällikkö Niko Härkösen mukaan siirrolle oli tarve, kun KalPasta vuokralla ollut Patrik Kerkola siirtyi siirtorajaan asti Vaasan Sportiin ja Štěpán Vopravilin paluun ajankohta on vielä epävarma.

## Tilastot

## Lähteet
*
*
*

### Viitteet